Tamsawalt deg ungal-a, terwi kra n tmiḍranin tigejdanin iɣef yebna wungal, gar tmiḍranin-a ad d-naf amsiwal ur iban ara, imi yal ixef ad d-naf deg-s iwudam imaynuten, yal awadem yettmesslay. Syin yal awadem yemmeslay-d s uwadem Nekkɣef aya ugten iwudam d tuɣac tisiwlanin yal awadem s wazal i d-as tefka tmarut. Ɣer tama nniḍen tamsawalt tesluɣ snat tmiḍranin tigejdanin tiyyaḍ akud d wadeganda tessekcem imeɣri deg tzibba mi ur yeẓri anda neɣ melmi i d-ḍran ineḍruyen-a, acku tira war adeg d wakud tarreẓ d tuddsa tamaẓlayt n wullis aladɣa mi yebḍa wungal d iḥricen, yessruḥ-as tasnakudt, imeɣri ur yegzi ara tazwert d tegrayt, ur iban amek ara iɣer s A a Z neɣ si Z ɣer A. Ɣer aya ullis-a ur yesɛi ixef n tazwara wala ixef n taggara.